钦定古今图书集成/方舆汇编/职方典/第1175卷 > 黄州府城池考 府县志合载
## 钦定古今图书集成/方舆汇编/职方典/第1175卷 > 黄州府城池考 府县志合载

本府。〈黄冈县附郭。〉

黄州府城　，宋元遗筑，在今城南二里许。张耒《杂志》谓：黄名为州而无城郭，西以江为固，其三隅略有垣壁，间为藩篱。城中居民才十二三，馀皆积水荒田，民耕渔其中。西临大江，东傍湖泊，水涨每啮于波。臣旧《志》云：“旧城门曰朝宗，向日龙凤。” 馀无考。今东北城迹犹存。明洪武戊申，指挥黄荣拓其基，筑今处。甲子，指挥曹奉，《永乐戊》：

子指挥郭显相继修。高二丈一尺，厚依山，不可计，周一千八百二丈八尺有奇，缭以濠警铺三十，雉堞二千一百七十九，门四，东“清淮” ，南“一字” ，西南“清源” ，西北“汉川” ，敌楼各三间，金汤甲诸郡。崇祯癸未三月二十三日平，明贼张献忠掩至，从东北隅缘狝猴梯而入，驱妇女以锄䦆平城，旋平旋杀，尸枕籍土壤中，故城所存不及肩，焚杀凡五日，弃去。秋，知府周大启返旧治任事。先是，乱民有詹瑞甫、汪咸一者，詹家湖、新城湖二水寨，寨主，降贼，各以小舟二十艘为贽。贼喜，留麾下，许恣其掠以酬之，渐广舟楫，大江以南无噍类矣。五月，献忠破省城，二人从掠，赀亿万归。贼去，周大启执瑞甫、咸一，责以修城，贷其死。二人因陋就简，周岁毕工。败砖残石耳视旧制低五尺有奇，广依其旧。

皇清顺治丁亥，知府牛铨建谯楼四。康熙乙卯，清源

《楼风折》知府于成龙建。承平久，濠渐淤，半为居民禾稻菱藕之利。

黄安县城　，建于明嘉靖四十二年，从抚臣张雨、按臣唐继禄请也。始建城，同知袁福征督其役。周五百九十九丈有奇，高一丈八尺，门凡四。隆庆二年，雨城半圮，通判王可大葺之，裁卑四尺。万历二年，知县应存初增高五尺焉。后二十四年，因《形》家言，缩南城而小之，城如弹丸，民居日蹙，可谓惑于术而未闻道者。

蕲水县城　旧无城，明万历乙卯，巡抚赵贤采舆议创建，知县刘宪、董选经始。周七百六十丈有奇，宽四丈，为门五：东来泰，南丽文，又便民，西永丰，北拱辰，后益以二：东南跃龙，西南阜城。崇祯乙亥，知县龚鼎孳葺而增崇焉。为敌楼六，堡二十八。癸未三月，贼张献忠袭之，驱妇女掘与地平。甲申，知县孔惟时督民重修广虽仍其故址，而《草率图》工，制迥非其旧矣。

罗田县城　旧城，元大德间在官渡。明成化己亥，信阳军入寇，知县沈雷筑土城。嘉靖庚寅，岁大水尽圮，贼复入寇，知县劳樟因旧墟砌以石。戊戌复大水，圮者半，知县祝珝重修。城周五里，高一丈五尺，厚一丈。西北依山，东南临水，坊四：东崇仁，南崇道，西崇义，北崇德。但城旷廓，而居民寥落，未免有地广人稀之虑。

麻城县城　，旧为后赵石虎将麻胡秋所筑，系城于《麻，记》始事也。垣以土成，入元而废。明弘治己未，知县韦厚砌以石，建楼于上。万历初，巡抚赵贤、巡按舒鳌建砖城，议董其役者知县钱节用。周九百五十八丈有奇，高一丈七尺。门七：东宾旸，西寅饯，南迎薰，北拱辰，朝圣、应璧。又小西门今闭。崇祯乙亥，知县刘星耀修而增拓之。

皇清顺治甲午，倾圮过半。知县王潞前后修葺复还。

旧观